## Pravilnik o međusobnoj suradnji nadležnih ministarstava i suradnji s međunarodnim institucijama

### NN 153/2009 (21.12.2009.), Pravilnik o međusobnoj suradnji nadležnih ministarstava i suradnji s međunarodnim institucijama

153 21.12.2009 Pravilnik o međusobnoj suradnji nadležnih ministarstava i suradnji s međunarodnim institucijama

MINISTAR OBRANE

3769

Na temelju članka 25. stavka 3. Zakona o Obalnoj straži Republike Hrvatske (»Narodne novine«, broj 109/07) uz suglasnost ministra nadležnog za unutarnje poslove, ministra nadležnog za pomorstvo i ministra nadležnog za vanjske poslove, donosim

PRAVILNIK

O MEĐUSOBNOJ SURADNJI NADLEŽNIH MINISTARSTAVA I SURADNJI S MEĐUNARODNIM INSTITUCIJAMA

I. TEMELJNE ODREDBE

Članak 1.

Ovim Pravilnikom uređuje se način suradnje Obalne straže Republike Hrvatske (u daljnjem tekstu: Obalna straža) s nadležnim ministarstvima i drugim državnim tijelima, organizacijama i međunarodnim institucijama u suzbijanju i sprječavanju terorizma, organiziranog međunarodnog kriminala i širenja oružja za masovno uništenje.

Članak 2.

Pojedini pojmovi, u smislu ovoga Pravilnika, imaju sljedeće značenje:

a) nadležna ministarstva su: ministarstvo nadležno za obranu, ministarstvo nadležno za pomorstvo, ministarstvo nadležno za unutarnje poslove i ministarstvo nadležno za vanjske poslove.

b) međunarodne institucije su međunarodna tijela koja se bave suzbijanjem i sprječavanjem terorizma, organiziranog međunarodnog kriminala i širenja oružja za masovno uništavanje na moru.

Članak 3.

Zapovjedništvo Obalne straže koordinira rad Obalne straže s drugim tijelima nadležnima za nadzor i zaštitu prava i interesa Republike Hrvatske na moru.

II. MEĐUSOBNA SURADNJA NADLEŽNIH MINISTARSTAVA

Članak 4.

Suradnja Obalne straže s nadležnim ministarstvima provodi se na temelju Plana zajedničkih aktivnosti tijela nadležnih za nadzor i zaštitu prava i interesa Republike Hrvatske na moru, tromjesečnih i mjesečnih planova zajedničkih aktivnosti donesenih u skladu sa Zakonom o Obalnoj straži Republike Hrvatske.

Na zahtjev nadležnog ministarstva zapovjednik Obalne straže će, u skladu s mogućnostima, pružiti potporu za izvršenje pojedinih aktivnosti nadležnih ministarstava koje nisu dio odobrenog Plana zajedničkih aktivnosti tijela nadležnih za nadzor i zaštitu prava i interesa Republike Hrvatske na moru, tromjesečnih i mjesečnih planova zajedničkih aktivnosti.

Članak 5.

U obavljanju poslova suzbijanja i sprječavanja terorizma, organiziranog međunarodnog kriminala i širenja oružja za masovno uništenje ovlaštene osobe Obalne straža koordiniraju svoje aktivnosti s drugim nadležnim tijelima preko operativno-komunikacijskog centra ministarstva nadležnog za unutarnje poslove, operativno-komunikacijskog centra ministarstva nadležnog za vanjske poslove i Nacionalne središnjice za usklađivanje traganja i spašavanja na moru ministarstva nadležnog za pomorstvo.

Standardno operativno postupanje ovlaštenih osoba Obalne straže u obavljanju poslova suzbijanja i sprječavanja terorizma, organiziranog međunarodnog kriminala i širenja oružja za masovno uništenje u suradnji s predstavnicima drugih ministarstava u konkretnim situacijama na moru razradit će se i utvrditi standardnim operativnim postupcima koje na prijedlog Zapovjedništva Obalne straže donosi Stručno tijelo Središnje koordinacije za nadzor i zaštitu prava i interesa Republike Hrvatske na moru.

III. MEĐUNARODNA SURADNJA

Članak 6.

Suradnja Obalne straže s međunarodnim institucijama provodi se preko nadležnih ministarstava u skladu s propisima Republike Hrvatske i međunarodnim propisima.

Članak 7.

U slučaju postojanja osnovane sumnje da se određeni plovni objekt koji vije zastavu druge države bavi terorizmom, organiziranim kriminalom ili širenjem oružja za masovno uništenje Obalna straža će, nakon što utvrdi zastavu pripadnosti tog plovnog objekta, u suradnji s drugim nadležnim tijelima poduzeti odgovarajuće mjere s ciljem sprječavanja terorizma, organiziranog kriminala i širenja oružja za masovno uništenje.

O poduzetim mjerama iz stavka 1. ovoga članka Obalna straža će, preko operativno – komunikacijskog centra, obavijestiti ministarstvo nadležno za vanjske poslove.

Ministarstvo nadležno za vanjske poslove će odmah o poduzetim mjerama, diplomatskim putem obavijestiti državu čiju zastavu brod vije.

Članak 8.

Postupanje ovlaštenih osoba Obalne straže u ostvarivanju suradnje s međunarodnim institucijama preko nadležnih ministarstava te u rješavanju konkretnih situacija na moru, u slučajevima postupanja prema plovnim objektima strane državne pripadnosti, razradit će se i utvrditi standardnim operativnim postupcima koje na prijedlog Zapovjedništva Obalne straže donosi Stručno tijelo Središnje koordinacije za nadzor i zaštitu prava i interesa Republike Hrvatske na moru.

IV. SURADNJA S DRUGIM TIJELIMA

Članak 9.

U suzbijanju i sprječavanju terorizma, organiziranog kriminala i širenja oružja za masovno uništenje, Obalna straža može, po potrebi, neposredno surađivati i s trgovačkim društvima, ustanovama, zajednicama i udrugama.

U skladu sa zadaćama Obalne straže u zaštiti prava i interesa Republike Hrvatske na moru u svezi sa suzbijanjem i sprječavanjem terorizma, organiziranog međunarodnog kriminala i širenjem oružja za masovno uništenje Zapovjedništvo Obalne straže može predložiti ministru obrane sklapanje sporazuma o suradnji s tijelima iz stavka 1. ovoga članka.

V. ZAVRŠNA ODREDBA

Članak 10.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 023-03/09-04/25
Urbroj: 512-01-09-1
Zagreb, 16. prosinca 2009.

Ministar
Branko Vukelić, v. r.

Pravilnik, NN 153/2009-3769